Mizík, Stanislav, poslanec NR SR (2018-02-13):
Ďakujem za slovo. Vážené kolegyne, kolegovia, proti vášmu návrhu, pán Fecko, a proti vášmu prejavu nemám nič. Ale máme tu návrh zákona, ktorý, ktorého cieľom je odškodniť poškodených nebankových subjektov. Už dnes kolega Mazurek poukázal na farizejstvo, ktoré sa vyskytuje v hnutí OĽANO, vás sa to netýka. Ja si teraz zoberiem na mušku jedného z nich, z tých predkladateľov. Nuž a prečo? Lebo je práve jeden z predkladateľov tohto zákona, volá sa Ján Budaj, nie je tu. Ak ma pamäť neklame, bol člen a poslanec za SDK v tých časoch. Tíško sedel v parlamente, šúchal si nožičkami a teraz je jedným z predkladateľov tohto zákona. Nechápem, prečo sa neozval už vtedy, keď od úplného začiatku bolo zrejmé, že je to podfuk, podvod, pyramídová hra. Svoj návrh predkladatelia odôvodňujú, že vtedy neboli legislatívne predpoklady na takýto typ podnikania, investovania. Práve za vlády Mikuláša Dzurindu a za jej tureckého bačovania sa táto pyramída rozmohla a kulminovala. (Potlesk.) A teraz sa vrátim v čase späť a chronologicky. V ´97. kúpil Fruni B.M.G. INVEST, v ´98. na základe masívnej klamlivej reklamy začalo hromadné šialenstvo a ľudia začali vrážať peniaze do týchto nebankoviek. Už v roku ´99 sa táto pyramída však začala rúcať a tieto spoločnosti začali byť vysoko stratové. Aj tak vláda a poslanci vládnej koalície nezačali konať, medzi nimi aj pán navrhovateľ Ján Budaj. Jediná, kto v roku 2000 varovala, že je to dosť rizikové, bola ministerka Brigita Schmögnerová. Aj to len, že mala informácie zo zákulisia. V roku 2002 sa zatvorili pobočky B.M.G. INVEST a HORIZONT SLOVAKIA. V roku 2002 opäť nastúpil ako predseda Mikuláš Dzurinda, jeho vláda neurobila s poškodenými nič. V súčasnosti poslanci OĽANO predkladajú tento návrh na odškodnenie. Však už aj Robert Fico sľuboval nápravu a odškodnenie týchto poškodených. Bol to jeden z jeho hlavných, ťažiskových bodov pri jeho volebnom víťazstve a jednoducho to bol bohapustý populizmus. Tento celý problém má také tri roviny. Prvá rovina je z pohľadu poškodeného, ktorý bol vďaka; do takéhoto sebazničujúceho konania dovedený vlastne vďaka masívnej mediálnej reklame, ako ste vravel, aj verejnoprávnej televízii. Ale teraz je aj druhá rovina, to musím povedať, žiaľ, je to rovina pohľadu súčasných daňových poplatníkov, ktorí akiste budú argumentovať, že prečo majú dať, ísť ich peniaze, ísť pre tých, ktorí chceli bezprácne zarobiť. No a tretia rovina, to je moja rovina pohľadu, ktorá mi len hovorí o farizejstve, pretože vidím tu v tomto parlamente tváre, ktoré boli pri tomto fatálno-tragickom podvode a neurobili nič. Tu sú tie mená, ktoré tuná sedeli priamo fyzicky v parlamente, keď sa tento cirkus dial a tento podvod. Bol to Ján Budaj z SDK, Béla Bugár z SMK, Vladimír Faič z SDĽ, Dušan Jarjabek z HZDS, Peter Kresák z SOP a potom máme tu aj dvoch skokanov na chrbtoch politických strán, to je Peter Osuský a František Šebej. Osuský bol za SDK, Šebej za SDK a potom tu ešte sedel pán Štefan Zelník z SNS. Toto sú tí poslanci a strany, ktoré, za ktoré boli vtedy v parlamente a vôbec im nevadilo, že verejnoprávne aj súkromné médiá mali miliónové zisky a že sa do štátneho, a že do štátneho rozpočtu prichádzajú zdanené peniaze zo zločinného podvodu, ktorý bol takou pyramídou, že ktorá prekonala aj pyramídy v Gize. Aj teraz prebieha na internete vzrušená debata o vašom návrhu. Väčšinou ľudia konštatujú, že Fico vtedy populisticky drístal. Tento problém je veruže strašný problém. Zvlášť kvôli tým, čo spáchali samovraždu. A ešte by som sa chcel opýtať a dotknúť sa jednej veci. Kde sú Mečiarove cédečká? Ktorí z politikov zámerne zdržiavali a zamlčovali kriminálnu činnosť nebankoviek, aj keď už vedeli, že je to zločin? No ale asi preto, že čakali na výber peňazí pred krachom. Ešte raz, opakovanie je matka múdrosti. Kde sú Mečiarove cédečká, kto ich zašantročil, prečo boli zamietnuté pod koberec? Ktoré zaujímavé mená tam boli? Ktorí politici? Čo to bola za čvarga? Ďakujem za slovo. (Potlesk.)